ආත්මාර්ථය මුල් කොට ගත් ඇතැම් බාහිර කොටස් ප්‍රජාතන්ත්‍රවාදයේ ‍මුවාවෙන් රටවල අභ්‍යන්තර ක්‍රියාදාමයන්ට මැදිහත්වීමට උත්සාහ දැරීම එම රටවල් මෙන්ම කාලපය ද අස්ථාවර වීමට හේතු වී ඇති බව ජනාධිපති මහින්ද රාජපක්ෂ මහතා ප්‍රකාශ කළේය.කලාපයක සාමය හා ස්ථාවරත්වය ගොඩනැඟීමේ දී ජාතීන‍්ගේ ‍ස්වෛරීභාවය හා භෞමික අඛණ්ඩතාව සුරක්ෂිත වීම අත්‍යාවශ්‍ය නමුත් කනගාටුවට මෙන් එම මූලික අයිතිය ලොව පුරා උල්ලංඝණය වන බවත් ජනාධිපතිවරයා ප්‍රකාශ කළේය.ගෝලීය වශයෙන් වෙළෙඳ, මූලෝපායික ලාභය නිසා හෝ දේශීය වශයෙන් දේශපාලන බලය තහවුරු කර ගැනීමේ අභිලාශයෙන් පොළඹවනු ලැබූ අවශ්‍යතාවන් හඹා යන මෙම බාහිර බලවේගයන්ගේ බලාපොරොත්තුව වන්නේ අස්ථාවරය ඇති කිරීමදැයි සැක සංකා මතු වන බවත් ජනාධිපතිවරයා පැවසීය.අභ්‍යන්තර අසමඟිය ඇති කිරීම ඔවුන්ගේ මුල් පියවර බව පෙන්වා දුන් ජනාධිපතිවරයා අභ්‍යන්තර නොසන්සුන් බව ඇති කිරීමට හා සයිබර් අපරාධ කිරීමට අන්තර්ජාලය ඇතුළු සමාජ මාධ්‍ය ජාලයන් දූෂිත ලෙස භාවිත කිරීම අප දැක තිබෙන කීවේය.මොවුන්ගේ ඉලක්කය තරුණයන් බවත් ඔවුන් බාහිර කණ්ඩායම්වල වැරැදි න්‍යාය පත්‍රයන්ගේ ඉත්තන් බවට පත්ව ඇති බවත් පෙන්වා දුන් ජනාධිපතිවරයා මෙම සමුළුවෙන් ග්‍රහණය කර ගත යුතු හා ආමන්ත්‍රණය කළ යුතු භයානක උපනතීන්‍ මේවා බවත් ප්‍රකාශ කළේය.ජනාධිපති මහින්ද රාජපක්ෂ මහතා ‍මෙම අදහස් පළ කළේ ආසියාවේ අන්තර් ක්‍රියාකාරීත්වය හා විශ්වාසය ගොඩනැඟීමේ ක්‍රියාමාර්ග පිළිබඳ හතරවන සමුළුවට චීනයේ ෂැංහයි නුවර දී ඊයේ (21) එක්වෙමිනි.බාහිර බලවේග විසින් එකිනෙකාගේ දේශ සීමාවන්ගේ භෞමික අඛණ්ඩතාවයට එල්ල කෙරෙන තර්ජනවලින් ආරක්‍ෂා වීම සඳහා ශක්තිමත් සහයෝගීතාවක් ඇති කර ගැනීමට ආසියාවේ අන්තර් ක්‍රියාකාරිත්වය හා විශ්වාසය ගොඩනැගීමේ ක්‍රියාමාර්ග පිළිබඳ සමුළුවේ සාමාජිකයන්ට ක්‍රියා කළ හැකි බවත් ජනාධිපතිවරයා පෙන්වා දුන්නේය.දශක තුනක් පුරා පෙළුණු ත්‍රස්තවාදයේ කෲරත්වයෙන් ශ්‍රී ලංකාව මින් පස් වසරකට පෙර මිදුණු බව පෙන්වා දුන් ජනාධිපතිවරයා අපගේ මිතුරන්ගේ සහයෝගය හා උපකාරය නොමැති වූයේ නම් තම රටට මේ අභියෝගය ජය ගත නොහැකි වනු ඇති බවත් ප්‍රකාශ කළේය.රට ආර්ථික සමෘද්ධි මාවතේ තවදුරටත් ගමන් කිරීමට ඉඩ සලසමින් රටේ සියලු ජනතාවට එකසේ සෙත සලසන්නා වූ සාමයේ යුගයක් සිය රජය සාර්ථකව උදා කර ඇති බව පෙන්වා දුන් ජනාධිපතිවරයා ශ්‍රී ලංකාවෙන් ත්‍රස්තවාදය අතුගා දැමීම, සිය අවශ්‍යතා වෙනුවෙන් පෙනී සිටින කණ්ඩායම් විසින් ගෙන යන දණ්ඩනීය ක්‍රියාමාර්ගයට මං පාදා තිබීම කනගාටුවට කරුණක් බවත් ජනාධිපතිවරයා කීවේය.මෙම ක්‍රියාමාර්ගය විසින් අඛණ්ඩ බාධක පැනවීම අවාසනාවක් බවත් කෙසේ වෙතත් සාමයට, ස්ථාවරත්වයට හා සෞභාග්‍යයට එරෙහි විශ්ව අභියෝග ජය ගැනීම සඳහා අද දවසේ අවශ්‍යතාව වන්නේ හොඳ හිත හා සහෝදරත්වය බවත් ජනාධිපතිවරයා වැඩිදුරටත් ප්‍රකාශ කළේය.ආසියාවේ අන්තර් ක්‍රියාකාරීත්වය හා විශ්වාසය ගොඩනැඟීමේ ක්‍රියාමාර්ග පිළිබඳස මුළුවේ සභාපති, චීන ජනාධිපති ෂී ජින්පින්ග් මහතා ඇතුළු රාජ්‍ය නායකයන් පිරිසක් ද මේ අවස්ථාවට එක් වී සිටියහ..